 NA ALEX KALAMA WAUMINI wa dini ya Kiislamu wametakiwa kuzingatia mafundisho ya Qur’an Tukufu wakati wa kuadhimisha Eid-ul-Adha. Eid-ul-Adha huadhimishwa kusherehekea sikukuu ya kukumbuka ibada ya Nabii Ibrahim na kuishi kwa mwanawe Ishmael. Kwa mujibu wa Qur’an, Ibrahim alitaka kumtoa kafara mwanawe wa pekee Ishmael kwa kufuata amri kutoka kwa Mungu lakini Mungu aliingilia kati na kutoa kondoo ambaye alitolewa kafara badala ya mwanawe. Akihubiri katika Masjid Sheikh Nassor mjini Malindi, Sheikh Abu Qatada Salim ameeleza tofauti kati ya Eid-ul-Fitr na Eid-ul-Adha ambapo wakati wa sherehe za kuadhimisha Eid-ul-Fitr wanyama huchinjwa kabla ya swala lakini wakati wa Eid-ul-Adha huchinjwa baada ya kusali maombi. Ameongeza kuwa ni aina nne tu za wanyama walioruhusiwa kuchinjwa wakiwemo kondoo, mbuzi, ng’ombe na ngamia na kondoo wanapaswa kuwa na umri wa zaidi ya miezi sita, mbuzi awe na mwaka mmoja huku ng’ombe awe na umri usiopungua miaka miwili na ngamia awe na umri wa miaka mitano. “Wanyama wanaoruhusiwa kuchinjwa kisheria wapo katika makundi manne na wanapaswa kuwa wakubwa na pia wasiwe wazee sana au wenye ulemavu wowote na kuna siku kumi kwenye kalenda,” amesema Sheikh Salim. Aidha amesema waliochinja kabla ya swala watafute mifugo mbadala wa kuwachinja baada ya swala ya Eid-ul-Adha. “Hii ni siku muhimu sana katika kalenda ya Uislamu na ni siku ya kuchinja, ni tofauti na Eid-ul-Fitr. Wakati wa Eid-ul-Fitr tunachinja kabla ya swala lakini Eid-ul-Adha tunachinja baada ya swala na aliyechinja kabla ya swala atafute mnyama mwingine wa kumchinja baada ya swala,” ameongeza Sheikh Salim. Haya amesema ni kufuata nyayo za Ibrahim ambaye katika Qur’an alitaka kumchinja mwanawe wa pekee Ishmael ili kutimiza ndoto ya Mungu. “Sisi tunafuata nyayo za baba yetu Ibrahim ambaye aliota anachinja mwanawe Ishmael, na alikuwa ametayarisha kila kitu hadi ikashuka sauti kutoka kwa Mungu ikimuamuru asimame na akampa kondoo wa kuchinja. Alifurahishwa na Ibrahim kwa kuonyesha imani na uaminifu,” ameeleza. Aidha kiongozi huyo wa dini amewahimiza Waislamu kutumikia ubinadamu kwa imani na si kwa ajili ya mazoezi ya mahusiano ya umma akisema kuwa Mungu ni mwenye kufuata imani na wala si radhi. “Hii ni sikukuu na si kwa ajili ya mahusiano ya watu bali kwa ajili ya kuonyesha imani kwa Mungu,” amemalizia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  